Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Втората жалба изјавена од П.Б., поднесена против Советот на јавни обвинители - Скопје, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 31.08.2022 година, го донесе следното

**Р Е Ш Е Н И Е**

1. Втората жалба изјавена од П.Б., поднесена против Советот на јавни обвинители - Скопје, заведена во Агенцијата под бр. 08-207 на 22.08.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

П.Б. на 07.07.2022 година поднел Барање за пристап до информации од јавен карактер до Советот на јавни обвинители - Скопје, со кое побарал фотокопија од следната информација:

„На надворешната страна од влезната врата за во просториите на Советот на јавни обвинители е поставена информација на која пишува дека работата со странки е до 13:30 часот...ве молам да ми доставите фотокопија од службениот акт со кој е тоа така регулирано“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-207 на 01.08.2022 година.

Агенцијата со електронски допис од 04.08.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот на 11.08.2022 година донесе Решение бр.08-207 со кое му наложи на Имателот на информации по Барањето од П.Б. да постапи согласно Законот за слободен пристап до информации од јавен карактер. При донесување на наведеното Решение, Агенцијата утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Постапувајќи по погоренаведеното Решение од Агенцијата, Имателот на информации до барателот на информации доставил **Одговор на барање, без архивски број и датум**, во кој наведува дека „...членовите на Советот не вршат прием на странки ниту пак работат со странки...Советот е надлежен да постапува по претставки и поплаки на граѓани и правни лица за работата на јавните обвинители...Претставките и поплаките се поднесуваат во писмена форма, а Советот...ги известува подносителите по писмен пат...Советот воопшто не врши прием на странки...“.

Незадоволен од добиениот **Одговор**, Барателот на информации до Агенцијата достави Втора жалба бр. 08-207 од 22.08.2022 година во која наведува:

„1- Со одговорот што ми го праќа Советот на јавни обвинители моето барање формално НЕ СЕ ОДБИВА, но бараната информација НЕ МИ СЕ ДОСТАВУВА.

2....дописот нема ни архивски број ни датум, кои мене би ми требале за да можам да се повикам на дописот на кој одговарам“.

Агенцијата со електронски допис од 23.08.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот. Постапувајќи по барањето од Агенцијата, Имателот на информации достави електронски допис бр.08-207 од 30.08.2022 година, во кој наведува дека на Барателот на информации „...Советот му има одговорено...повторно даваме **одговор** на неговото барање, со што ви доставуваме и примерок од истото“.

Во прилог на наведениот допис до Агенцијата е доставена фотокопија од **Одговор** **на барање** бр.03-112/8 од 29.08.2022 година, кој всушност содржински е идентичен со претходно доставениот одговор до Барателот на информации.

На 31.08.2022 година Барателот на информации до Агенцијата достави електронски допис во кој се произнесува по добиениот **одговор** од Советот на јавни обвинители, во кој наведува дека истиот е „...контрадикторен...1.Велат дека НЕ РАБОТАТ СО СТРАНКИ, а на влезот од просториите на Советот на јавни обвинители е поставена информација дека **со странки работат од 09:30 до 13:30**. 2. ...претставки и поплаки се поднесуваат во писмена форма...граѓаните можат да одат кај нив за да предадат поднесок...со странки работат од 09:30 до 13:30...3.Поаѓајќи од информацијата поставена на влезот од просториите на Советот на јавни обвинители дека **со странки работат од 09:30 до 13:30**, со мојот поднесок од 07.07.2022 јас им барам „**фотокопија од службениот акт со кој тоа е така регулирано**“. 4. Доколку имаат таков акт, треба да ми дадат фотокопија. Доколку од некоја причина актот НЕ Е ЗА ДАВАЊЕ, или пак ГО НЕМААТ, тогаш треба да донесат **решение за одбивање**, во кое **ќе образложат зошто не ја даваат бараната информација**...“.

Агенцијата за заштита на правото на слободен пристап до информациите од јавен карактер, пред да го донесе наведеното Решение од Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер и не ја доставил бараната информација до барателот, на начин и во форма наведени во Барањето.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Од горенаведениот член произлегува дека, Имателот на информации наместо да достави до барателот Одговор на барање, бил должен да постапи согласно членот 20 од истиот Закон и да донесе Решение во врска со Барањето.

Во конкретниот случај, Имателот на информации постапувајќи по Решението на Агенцијата за заштита на правото на слободен пристап до информации од јавен карактер до Барателот доставил Одговор на барање бр.03-112/8 од 29.08.2022 година, но со кој на Барателот не му ја доставил наведената информација во Барањето: „На надворешната страна од влезната врата за во просториите на Советот на јавни обвинители е поставена информација на која пишува дека работата со странки е до 13:30 часот...ве молам **да ми доставите фотокопија од службениот акт со кој е тоа така регулирано**“, туку му доставил информација која не е наведена во предметното Барање.

Во интерес на јавниот карактер, Имателот на информации согласно член 10 од Законот за слободен пристап до информации од јавен карактер е должен проактивно да постапува и да ги објавува актите со кои располага и според кои ја врши својата дејност, на својата веб-страна, со цел јавноста да биде запознаена со начинот на работата.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**